Marelize Barnard met Pink Pen bekroon | News24
Marelize Barnard met Pink Pen bekroon
MARELIZE Barnard (47), 'n sekretaresse by 'n regsfirma in Port Elizabeth wat al die afgelope 25 jaar liedjies komponeer, het Saterdag, 26 November, die wêreldkategorie in die eerste Pink Penkomposisiekompetisie gewen.
Dié kompetisie – vir Oos-Kaapse liedjieskrywers – is deur Bay City Sound in samewerking met Luister!FM en AAD Truck and Bus gereël.
Barnard se wenliedjie was "En dan's daar jy" wat sy 13 jaar gelede geskryf het.
"Dit het my eendag getref hoe negatief so baie dinge in die lewe is. As 'n mens nuus kyk of 'n koerant oopmaak, is daar altyd iets leliks of slegs wat gebeur het, en toe begin my gedagtes gaan na die mense in jou lewe wat al hierdie lelike dinge weer mooi maak en help dat die lewe 'n mooi reis is. Hierdie spesifieke een is geskryf met my vriend, Anton Steyn, in gedagte."
Barnard het op Luister!FM van die kompetisie gehoor. "Ek het 'n paar liedjies wat ek oor die jare heen geskryf het en het toe besluit om in te skryf en te kyk wat gebeur.
"Ek het vyf liedjies ingeskryf, waarvan twee die eindronde gehaal het – 'En dan's daar jy' en 'The Secret that I Keep'," sê sy.
"Dis iets wat uitvloei wanneer ek kreatief voel. Ek is nie seker dat ek die soort skrywer is wat kan gaan sit en 'n liedjie skryf oor 'n voorgeskrewe onderwerp nie.
"So, ek voel iets en dis maar een van die maniere om uitdrukking daaraan te gee," sê Barnard.
Sy het ook 'n plaaslike kompetisie sowat 20 jaar gelede gewen met die liedjie 'Harder than it Seems'.
Barnard sê haar familie is baie musikaal.
"My ma het altyd gelag vir die ABBA-liedjie 'Thank You for the Music', want sy het altyd gesê ek kon regtig 'sing long before I could talk'. Dis ook my eerste herinnering. My ma het vir my wiegeliedjies gesing om my aan die slaap te kry. My pa het die mooiste basstem gehad en kon hoendervleis-mooi sing en so ook my ma," sê Barnard.
Sy het ook in 2015 haar kwalifikasie in drama-onderrig voltooi en gee in haar vrye tyd opvoeringsopleiding en sangles.
"Ek het die laaste drie jaar twee toneelstukke geskryf waarvan albei deur ATKV­Peaat opgevoer is. Dit lyk vir my die skryfding is maar naby aan my hart," sê sy.